Silje-saken

Silje-saken er en uløst kriminalsak fra 15. oktober 1994, da fem år gamle Silje Marie Redergård ble funnet død i en akebakke på Tiller i Trondheim. Hun var delvis naken og var påført omfattende skader. Ifølge politiet var ugjerningen utført av tre nabogutter på 4, 5 og 6 år. Politiet mente de tre barna kledde henne naken, slo og sparket henne, før de etterlot henne hjelpeløs for å dø i snøen. Saken vakte stor oppmerksomhet, også i utlandet.

Siden guttene var under den kriminelle lavalder, ble de ikke straffeforfulgt. I stedet måtte de blant annet gjennomgå psykologiske vurderinger og oppfølging av barnevern og sosialtjeneste. De tre guttene har avvist at de står bak ugjerningen og sier politiet presset dem til en tilståelse.

Saken fikk fornyet oppmerksomhet i Norge og Sverige høsten 2021, gjennom dokumentarserien Drapet i akebakken. I serien fikk politiet sterk kritikk for måten de etterforsket saken og avhørte barna på.

Saken ble så etterforsket på nytt. 17. februar 2023 ble saken henlagt, og de tre skal anses uskyldige.

TV-serie 2021 
I november 2021 viste NRK serien Drapet i akebakken, som Brennpunkt har produsert sammen med svenske SVT. I serien uttaler flere fagfolk innen etterforskning, psykologi og rettsmedisin seg om saken og politiets etterforskning. Flere av dem kritiserte politiet for måten de avhørte barna på. Politiet ble også kritisert for at de ikke avhørte sentrale vitner, unnlot å analysere potensielle bevis, og for at de aldri nøyaktig fastslo Siljes dødsårsak. Guttene selv sier politiet presset dem til å tilstå. Politiet i Trøndelag uttalte i 2021 at etterforskningen ikke hadde vært god nok, og at de ville gjort etterforskningen og avhørene annerledes om «saken hadde hendt i dag». 

Et av hovedproblemene i etterforskningen var at politiet fikk de mistenkte barna til å tilstå. Kort tid etter holdt politiet en pressekonferanse, der de konkluderte med at de tre barna sto bak ugjerningen. Først etter pressekonferansen fikk politiet informasjon om et alternativt hendelsesforløp med andre potensielle gjerningspersoner, men denne dokumentasjonen har forsvunnet fra etterforskningen. I serien gikk politioverbetjent og avhørsekspert Asbjørn Rachlew gjennom etterforskningen og avhørene. Basert på dokumentene i saken ba han riksadvokaten om å se på saken på nytt.

De tre guttene sier de er uskyldige og ikke husker hendelsen. Siljes mor er også tvilende til at guttene står bak drapet.

Konsekvenser 
Silje-saken utløste en omfattende debatt i Sverige og Norge om vold mellom yngre barn. Enkelte eksperter pekte på at videovold og voldelige tv-serier kunne ha utløst eller inspirert til hendelsen i Trondheim. Blant tv-seriene som ble trukket frem, var Mighty Morphing Power Rangers og Teenage Mutant Ninja Turtles. Debatten førte til at TV3 i Danmark, Norge og Sverige i 1994 tok Mighty Morphing Power Rangers av sendeskjemaet. Serien kom senere tilbake på svenske skjermer, men ble da omtalt som et «ungdomsprogram». SVT fjernet også Darkwing Duck fra Disneydags.

Referanser

Eksterne lenker 
  Brennpunkt
Avhør av mistenkte barn : Silje-saken - en kritisk analyse. Asbjørn Rachlew, Politihøgskolen.

Hendelser i 1994
Uløste drapssaker i Norge
Tiller
1994 i Norge